Ο Πάσχος Μανδραβέλης θα ήταν ένας ιδανικός αντικαταστάτης του Θεόδωρου Καρυπίδη. Είναι και αυτός δημοσιογράφος από την Κοζάνη, ενώ απολαμβάνει μεγαλύτερης αναγνωρισιμότητας, υποθέτω και εκτίμησης, ανά το πανελλήνιο. Ωστόσο ο ΣΥΡΙΖΑ δεν θα υποστήριζε ποτέ την υποψηφιότητα του Πάσχου. Ο ΣΥΡΙΖΑ στηρίζει αντιμνημονιακούς υποψηφίους. Βέβαια ο Καρυπίδης μας θύμισε ότι η έννοια του «αντιμνημονιακού» είναι τόσο συγκεκριμένη, όσο και η έννοια του «γαύρου». Αντιμνημονιακοί είναι οι αριστεροί, είναι οι ψεκασμένοι, είναι και οι χρυσαυγίτες. Ο Μανδραβέλης δεν κατατάσσεται σε αυτούς. Όμως, είλικρινά, θα ήθελα κάποιος να μου περιγράψει τον σωστό αντιμνημονιακό. Του κερατά, η χώρα έχει χωριστεί σε μνημονιακούς και αντιμνημονιακούς και εμείς δεν ξέρουμε τι ρούχα φοράνε, που συχνάζουν, τι τρώνε-τα βασικά που έκανε και το ΚΛΙΚ. Αλλά πάνω από όλα, δεν ξέρουμε τι ακριβώς σκέφτονται.

Τι πιστεύει ο αντιμνημονιακός; Και μέχρι πού φτάνει η γραμμή της σκέψης του; Εντάξει, σκίζει τα μνημόνια και τα καταργεί με ένα άρθρο. Παρακάτω η διαδρομή κάνει δαιδαλώδεις διακλαδώσεις-από κούρεμα και τσαμπουκαλεμένη επαναδιαπραγμάτευση, μέχρι την αξιοποίηση του ορυκτου (και ψυχικού) μας πλούτου, κόντρα στα νεοταξικά συμφέροντα. Όμως ο αυθαίρετος διαχωρισμός μεταξύ μνημονιακών και αντιμνημονιακών αδικεί πρωτίστως αυτούς που προσπαθούν να οικοδομήσουν συγκεκριμένες θέσεις. Αν ο ΣΥΡΙΖΑ θεωρεί ότι έχει όντως προτάσεις, τότε τις υπονομεύει χρησιμοποιώντας κοινό πρόσημο με τους ψεκασμένους. Θα μου πείτε ότι από αυτό το ζευγάρωμα γεννιέται η εξουσία. Ναι, αλλά θα σέρνει πίσω της το έκτρωμα ενός τεχνητού και ουσιαστικά κενού διχασμού. Λες και υπάρχουν μνημονιακοί πολίτες…

Και κάτι ακόμα. Ο θόρυβος για τις θέσεις Καρυπίδη, έχει να κάνει με τον αντισημιτισμό που περιέχουν. Αυτό ενόχλησε τον ΣΥΡΙΖΑ, εκεί εστιάστηκε η κριτική. Κανένας δεν παρατήρησε ότι ο άνθρωπος αυτός παραληρούσε πέρα από τη λογική, με σύμβολα και συνωμοσίες. Ούτε ένας δεν σημείωσε ότι η σκέψη του Καρυπίδη διαβαίνει τις Πύλες του Ανεξήγητου. Δηλαδή αν δεν εγείρετο θέμα αντιστημιτισμού, θα μπορούσε να εξαγγείλει τη δημιουργία κοσμοδρόμιου, να προσγειωθεί το Star Trek για να σκίσει ο Σποκ το μνημόνιο. Θα ήταν αντιμνημονιακός και δεν θα προσέβαλε κανέναν, ούτε τις αντιρατσιστικές ευαισθησίες του ΣΥΡΙΖΑ.